<classify> KAMATI ya Kudumu ya Bunge ya Hesabu za Serikali za Mitaa LAAC imewafukuza kwenye kikao viongozi wa Halmashauri ya Wilaya ya Serengeti mkoani Mara, kwa kushindwa kuwasilisha majibu ya hoja za Sh milioni 371 zilizoibuliwa na Mdhibiti na Mkaguzi Mkuu wa Hesabu za Serikali CAG za mwaka 201617. Hali hiyo ilijitokeza jana katika kikao cha kamati hiyo baada ya kufanya mahojiano na halmashauri hiyo kuhusu hoja za CAG, hivyo kamati kushindwa kuendelea na mahojiano na kufikia uamuzi wa kuwatimua.Makamu Mwenyekiti wa LAAC, Abdallah Chikota alisema wamewarudisha viongozi hao ili kuandaa upya majibu ya hoja hizo kutokana na dosari zilizoonekana kwenye kitabu kilichowasilishwa kwenye kamati. Kwa mujibu wa Kanuni za kudumu za Bunge, kamati hii ya LAAC na Kamati ya Hesabu za Serikali za Mitaa PAC zinafanya majadiliano kulingana na taarifa za CAG, alisema. Aliongeza: Hoja za CAG katika hesabu za mwaka 201617 kuna hoja kadhaa zimejitokeza kuhusu utekelezaji wa miradi ya maendeleo na tulitarajia leo wangekuja na majibu lakini kwenye taarifa yao hawakuweka majibu pamoja na kuwa ofisi ya CAG kule Mara iliwaambia dosari zilizopo.Alisema pia ofisi ya Katibu Tawala wa Mkoa ilibainisha dosari hizo wakati wa kikao cha maandalizi, lakini viongozi hao wamefika kwenye kamati wakiwa na dosari zile zile na kusisitiza kuwa kutokana na hali hiyo wameshindwa kuendelea na majadiliano. Chikota alisema miongoni mwa fedha ambazo hawajapata majibu ni bakaa ya Sh milioni 186 za Mfuko wa Wahisani katika kuboresha Huduma za Afya Basket Fund. Wangeleta majibu ya hizi fedha tungepima uzito wa majibu yao wametumia kwa matumizi gani, pia kuna matumizi yasiyotakiwa ya Sh milioni 7, tumeambiwa kwenye mradi wa maji kuna bakaa ya Sh milioni 26 tujue kama fedha zimetumika,alisema.Alisema kamati hiyo imefungwa mawanda ya kuhoji kilichojiri kutokana na kukosekana majibu. Kwenye hiyo akaunti ya maji kuna fedha shilingi milioni 4 zimetumika kwa shughuli ambazo hazikufanywa, yaani waliidhinisha malipo ya fedha hiyo kwa shughuli ambayo haijafanywa, alisema. Aidha, Chikota alisema katika Mfuko wa Barabara kuna malipo yana dosari ya Sh milioni 124, fedha za Tasaf Sh milioni 24 zilitakiwa kurejeshwa makao makuu hazijarejeshwa na hakuna majibu.Kwa mazingira haya tumewafukuza wakaandae tena kitabu kwa gharama zao, maana hawawezi tena kutumia fedha za umma kwa ajili ya kuleta majibu ambayo walitakiwa kuleta kwa kipindi hiki na tutafuatilia kama mtalipana tena posho,alisema. Alimtaka Katibu Tawala wa Mkoa kuhakikisha anasimamia maandalizi ya kitabu kipya cha majibu ya hoja hizo na kupitia Ofisi ya Rais, Tawala za Mikoa na Serikali za Mitaa Tamisemi watajulishwa siku ya kukutana na kamati. Naibu Waziri Ofisi ya Rais, Tamisemi, Josephat Kandege alisema wamepokea maelekezo ya kamati na watahakikisha wanasimamia na majibu yanapatikana.  <topic>: KITAIFA 